Sztokholm (szw.: "Stockholm") – stolica a nojsrogsze miasto we Szwecyje. Mo sam siedziba rzōnd, parlamynt a familijo krōlewsko. We samym mieście pomiyszkuje 798 715 ludzi, nale couki zespōu miejski mo 1 949 516 miyszkańcōw (dane za 2008). We starodownych skandynawskich sagach je wspōminane kej Agnafit, co je nawiōnzaniym do mitycznygo krōla Agne. We szrajbowanych dokumyntach piyrszy roz je wymieńōne we 1252 kej wożny ôstrzodek handlu żylozym. Stolicōm Szwecyje ôstoł we 1436. Stare Miasto we Sztokholmie, Gamla Stan, ôdbudowano we 1754 po tym kej stare, s drzewa, shajcowoło sie we wielgyj fojyrze. Postawiōno tyż wuōnczas Zomek Krōlewski. We 1912 rozgrywano sam zawody Igrzisk Ôlimpijskich.